b'\n_START_ARTICLE_\nServizio Informazioni Militare\n_START_PARAGRAPH_\nServizio Informazioni Militare (slovensko Voja\xc5\xa1ka obve\xc5\xa1\xc4\x8devalna slu\xc5\xbeba; (kratica SIM) je bila obve\xc5\xa1\xc4\x8devalna slu\xc5\xbeba Italijanske kopenske vojske, ki je bila dejavna med letoma 1927 in 1944.\n_START_SECTION_\nZgodovina\n_START_PARAGRAPH_\nSIM je bila tehni\xc4\x8dno-obve\xc5\xa1\xc4\x8devalno podrejena namestniku na\xc4\x8delnika General\xc5\xa1taba Italijanske kopenske vojske, organizacijsko, disciplinsko in administrativno pa dr\xc5\xbeavnemu podsekretarju na Ministrstvu za vojno Italije. Njena naloga je bila zbirati, preverjati in izkori\xc5\xa1\xc4\x8dati informacije o tujih armadah in dr\xc5\xbeavah za pripravo lastnih voja\xc5\xa1kih posegov. Poleg zgoraj omenjenih nalog pa je imela na skrbi \xc5\xa1e zbiranje podatkov o tujih vohunih (kontra\xc5\xa1pijona\xc5\xbea). Ob vstopu Italije v 2. svetovno vojno so ob njej delovale \xc5\xa1e podobne ustanove v vojni mornarici, vojnem letalstvu ter neodvisna organizacija za\xc2\xa0\xc2\xbbkontra\xc5\xa1pojona\xc5\xbeo in posebne naloge\xc2\xab. Tak\xc5\xa1na sestava obve\xc5\xa1\xc4\x8devalnih slu\xc5\xbeb je povzro\xc4\x8dala te\xc5\xbeave pri usklajevanju, ki jih tudi ve\xc4\x8dkratne preureditve niso mogle odpraviti._NEWLINE_SIM, ki je bil redkokdaj obve\xc5\xa1\xc4\x8den o namerah italijanskega voja\xc5\xa1kega poveljstva, je nudil pred za\xc4\x8detkom napadov italijanske armade na Francijo, Albanijo, Gr\xc4\x8dijo in Jugoslavijo natan\xc4\x8dna obvestila\xc2\xa0\xc2\xbbo sovra\xc5\xbenikovem bojnem razporedu\xc2\xab; a \xc4\x8deprav so bila ta obvestila razmeroma to\xc4\x8dna, jih pristojna poveljstva niso ustrezno upo\xc5\xa1tevala. Prav tak je bil odnos teh poveljstev do podatkov SIM v zvezi z boji v Afriki in ofenzivnem na\xc4\x8drtu Sovjetske zveze pozimi 1941-1942. Niso pa prezrli namer Nem\xc4\x8dije v primeru \xc4\x8de bi Italija zapustila vojskujo\xc4\x8di se tabor sil osi. _NEWLINE_24. aprila 1940 so SIM odvzeli sekcijo, ki je imela nalogo prepre\xc4\x8devati sovra\xc5\xbene obve\xc5\xa1\xc4\x8devalne in sabota\xc5\xbene akcije; iz te sekcije je nastala Controspionaggio Militare e Servizi Speciali._NEWLINE_Po propadu slu\xc5\xbebe so bili uslu\xc5\xbebenci preme\xc5\xa1\xc4\x8deni v novoustanovljeno Servizio Informazioni Forze Armate.'